FARMACEVTSKE OBLIKE ZA INHALIRANJE

Farmacevtske oblike za inhaliranje so lahko v tekočem (aerosol) ali trdnem (prah) stanju, namenjene pa so dostavi zdravilne učinkovine neposredno v pljuča. Zdravila za inhaliranje se razlikujejo tako po zdravilnih učinkovinah kot tudi po lastnostih samih inhalatorjev. V grobem inhalatorje delimo na:

* **pršila**
* **inhalatorje s suhimi praški brez potisnega plina**

V farmacevtskih oblikah za inhaliranje se nahajajo predvsem zdravila za zdravljenje astme in kronične obstruktivne pljučne bolezni (KOPB). Velikokrat uporabljamo enaka zdravila za zdravljenje obeh bolezni, vendar po različnih odmernih shemah. Zdravila po delovanju delimo na dve skupini: na **preprečevalce**, torej zdravila ki preprečujejo nastop težav in vnetja v dihalih, ter **olajševalce**. Slednji z učinkom širjenja dihalnih poti lajšajo akutni napad težke sape in se jemljejo po potrebi. Zdravila za preprečevanje pa so namenjena vsakodnevni rabi, ob istem času, tudi ob odsotnosti simptomov. Njihov učinek ni opazen takoj, ampak šele po nekajtedenskem jemanju. Prav tako je po uporabi velikega števila vdihovalnikov zelo pomembno vsakokratno izpiranje ust, saj s tem preprečujemo pojav glivičnih obolenj v ustih ali hripavosti.

Navodila za pravilno uporabo inhalatorjev:

**Pršila:**

Pred vsako uporabo pršilo vedno dobro pretresemo. V primeru prve rabe, ali če zdravila nismo uporabljali daljši čas, sprostimo odmerek v zrak. Pršilnik držimo navpično s palcem spodaj in kazalcem zgoraj. Nato izdihnemo ves zrak iz pljuč. Ustnik vstavimo med ustnici, ne da bi vanj ugriznili. V trenutku, ko začnemo počasi vdihovati skozi usta, prtisnemo na pršilnik in nadaljujemo z enakomernim in globokim vdihom. Nato zadržimo dih za vsaj 10 sekund (oziroma po zmogljivosti). Pršilnik vzamemo iz ust. Izdihnemo. Če imamo predpisanih več odmerkov, postopek ponovimo, vendar ne prej kot čez 30 sekund. Majhnim otrokom dajemo zdravila v obliki pršil s pomočjo podaljškov (Aerochmber®, Volumatic®, L'espace®...).

Pršilnik je priporočljivo očistiti vsaj enkrat tedensko. Kovinski vsebnik izvlečemo iz plastničnega ohišja in odstranimo pokrovček. Plastnično ohišje in ustnik obrišemo z vlažno krpico in pustimo, da se posuši. Kovinskega vsebnika ne smemo nikoli potopiti v vodo.

**Inhalatorji za suhe praške (Diskus®, Turbuhaler® ...):**

Inhalator najprej aktiviramo v skladu z navodili proizvajalca. Izdihnemo ves zrak iz pljuč, nato pa namestimo ustnik inhalatorja v usta in ga dobro zatesnimo z ustnicami. Vdihnemo hitro, energično, kolikor le zmoremo (cilj je izsesati prašek iz inhalatorja). Dih zadražimo za vsaj 10 sekund oziroma po lastnih zmožnostih in nato umirjeno izdihnemo (proč od inhalatorja). V primeru večjega števila vdihov, postopek ponovimo, vendar ne prej kot čez 30 sekund. Po uporabi je usta priporočljivo izprati, inhalator pa zapremo in pospravimo na suho mesto.

Inhalator vedno čistimo le s suhim papirnatim robčkom. V primeru stika z vodo moramo inhalator zavreči in uporabiti novega.

Zelo pomembna je pravilna uporaba inhalatorjev, saj v nasprotnem primeru zdravila ne izkazujejo polnega terapevtskega učinka. V primeru nejasnosti lahko zdravnik, medicinska sestra ali farmacevt, preverijo pravilno rabo. Pogosta raba olajševalcev nakazuje na neurejenost pljučne bolezni (astme oziroma KOPB), zato je priporočljiv obisk zdravnika. Ne škoduje, če se usta izpira (v ustih požvrkljate in izpljunete vodo ali pa si umijete zobe) po vsakokratni rabi vseh inhalatorjev, saj bo tako prešlo v navado in ne bomo nikoli pozabili.